वो बारहवीं का साल था. सोलह बसंत पूरे करके सत्रहवें बसंत में पांव रखा ही था मैंने. तभी हमारी क्लास में एक नए लड़ने ने प्रवेश लिया- प्रवीण! जैसाकि नाम था, वो सचमुच बहुत मेधावी था. मासूम-सा चेहरा, बहुत ही सुंदर, सपनों में खोई-खोई-सी आंखें. हमेशा चुप-चुप-सा, पढ़ाई में डूबा रहता. जहां क्लास के सारे लड़के लड़कियों के आगे-पीछे मंडराते रहते, कमेंट्स करते, वहीं उसे मैंने कभी किसी लड़की की ओर आंख उठाकर देखते हुए भी नहीं देखा. वो बाकी सब लड़कों से बहुत अलग था. उसका यह अलग-सा होना ही दिल के दरवाज़े पर अनायास मासूम-सी दस्तक दे गया. एक नितांत नई भावना का हृदय में उठना. एक प्यारे-से मीठे से भाव का उदय. हृदय के खाली वीरान आकाश पर एक चंद्रमा का उग आना. मन के रंगमंच पर एक अपरिचित, अनजान मेहमान का अनाधिकार, बलात् प्रवेश. दिल का दरवाज़ा खुला और मैं एक बहुत ही ख़ुशगवार, रूमानी दुनिया में पहुंच गई.